KIRJALLINEN KYSYMYS E-1817/00 esittäjä(t): Raffaele Costa (PPE-DE) komissiolle. Joihinkin Interprise-ohjelmaan liittyviin ilmoituksiin tehdyt oikaisut.



Virallinen lehti nro 089 E , 20/03/2001 s. 0092 - 0093



KIRJALLINEN KYSYMYS E-1817/00 esittäjä(t): Raffaele Costa (PPE-DE) komissiolle (8. kesäkuuta 2000) Aihe: Joihinkin Interprise-ohjelmaan liittyviin ilmoituksiin tehdyt oikaisut Euroopan yhteisöjen virallisessa lehdessä(1) julkaistiin kaksi korjausta ilmoituksiin, joissa pyydettiin esittämään Interprise-ohjelmaan liittyviä ehdotuksia. Ensimmäinen korjaus viittaa julkaistuun ilmoitukseen(2), jonka kahta kohtaa muutetaan: ensinnäkin Interprise-ehdotuksen toteuttamiselle myönnettävää aika lyhennetään puoleen (se lyhenee alkuperäisessä ilmoituksessa olleesta 12 kuukaudesta korjauksessa mainittuun kuuteen kuukauteen), ja toiseksi kyseistä ilmoitusta varten tehtävien ehdotusten alustavasti ilmoitettujen eräpäivien lukumäärä vähenee neljästä kahteen päivämäärien 30.6.2000 ja 30.9.2000 peruuntumisen vuoksi. Toisessa korjauksessa(3) peruutetaan kokonaan pyyntö Interprise-ehdotusten esittämiseksi, mikä vaikuttaa Interprise-hankkeiden järjestämiseen yhdeksässä ohjelmaan kuuluvassa maassa. Voisiko komissio ilmoittaa, - mistä syystä yllä mainittuja ilmoituksia on muutettu ja peruutettu? - Eikö komissio katso aiheuttaneensa näillä ilmoitusten (jotka olivat EYVL:ssä jo vuonna 1999) alustaviin eräpäiviin nähden myöhään tehdyillä korjauksilla haittaa mahdollisille ehdotusten tekijöille, jotka olivat jo aikeissa järjestää tai jotka olivat ehkä jo järjestäneet Interprise-ohjelmaan liittyvää toimintaa? - Aikooko komissio, ja jos aikoo, niin miten, jatkaa yllä mainittuun ohjelmaan liittyvien ehdotusten esittämistä koskevien ilmoitusten aiottua toteuttamista? (1) EYVL C 134, 13.5.2000, s. 18. (2) EYVL C 307, 26.10.1999. (3) EYVL C 69, 10.3.2000. Erkki Liikasen komission puolesta antama vastaus (17. heinäkuuta 2000) Euroopan yhteisöjen virallisessa lehdessä(1) ilmestyneet kaksi oikaisua liittyvät komission politiikan suuntaamiseen kohti poliittisluonteisten ehdotusten analysointia ja työstämistä sekä sellaisten toimien vähentämistä, joihin liittyy hankkeiden suora hallinto. Omistautuakseen uusille tehtävilleen, joita ovat esimerkiksi esikuva-analyysit yrityspolitiikan hyvien käytänteiden tunnistamisen helpottamiseksi, yrittämisen kannustaminen, innovaatioita edistävän toimintaympäristön luominen sekä tavaroiden ja palvelujen markkinoille pääsyn varmistaminen, komissio on päättänyt rajoittaa tiettyjä, sen yksiköiden suoraan hoitamia toimia, joita ovat esimerkiksi Interprise-ohjelma ja IBEX-ohjelma (kansainväliset ostomessut), millä ei kuitenkaan haluta mitenkään väheksyä näiden ohjelmien ansioita(2). Jottei olisi tuotettu vahinkoa niille tarjoajille, jotka olivat jo ehtineet esittää hanketta, komissio jätti voimaan virallisessa lehdessä(3) julkaistun pyynnön kaksi ensimmäistä eräpäivää. Näihin kahteen eräpäivään mennessä jätetyt hanke-ehdotukset on arvioitu. Jotkut näistä hankkeista ovat jo saaneet komission tukea. Oikaisu, joka koski virallisessa lehdessä(4) julkaistua ehdotuspyyntöä Interprise-esittelyjen järjestämiseksi kaikissa ohjelmaan assosioituneissa jäsenvaltioissa, julkaistiin juuri ennen eräpäivää. Vaikka jotkut mahdolliset tarjoajat ovat voineet käyttää aikaa ehdotusten valmisteluun, yksikään ei ole aloittanut järjestelytöitä ilman komission suostumusta. Niille, jotka ovat lähettäneet ehdotuksen, on ilmoitettu kirjeitse ehdotuspyynnön peruuttamisesta. Komission suora hallinnollinen ja taloudellinen osallistuminen Interprise-ohjelmaan on keskeytetty. Tällä hetkellä ei ole näköpiirissä mitään määräaikojen pidennyksiä. Komissio on kuitenkin valmis yhdessä jäsenvaltioiden kanssa tutkimaan, miten olisi mahdollista jatkaa tällaista ohjelmaa niin, että komissio ei olisi sen suora hallinnoija. (1) EYVL C 134, 13.5.2000. (2) Komission tiedonanto Yrityspolitiikan haasteet osaamiselle rakentuvassa taloudessa, 26.4.2000, KOM(2000) 256 lopullinen. (3) EYVL C 307, 26.10.1999. (4) EYVL C 69, 10.3.2000.